DA Den Europæiske Unions Tidende CE 88/22

(2004/C 88 E/0024)

SKRIFTLIG FORESPØRGSEL E-1347/03

af Charles Tannock (PPE-DE) til Kommissionen

(10. april 2003)

Om: Krænkelse af menneskerettigheder i Cuba

Det forlyder, at en cubansk menneskerettighedsforkæmper, Oscar Elias Biscet, blev arresteret i december 2002, fordi han havde deltaget i et uformelt og fredeligt menneskerettighedsmøde en måned efter sin løsladelse. Han formodes at være tilbageholdt i Combinado del Este-fængslet i Havana og skal være opført under sagsnummer 244 (2002), journalnummer 2903007. Det forlyder også, at han nægtes lægehjælp imod en alvorlig mundsygdom, hvilket kan komme til at betyde, at han mister alle sine tænder.

Har Kommissionen oplysninger om Oscar Elias Biscets helbredstilstand og opholdssted samt omstændighederne ved hans anholdelse? Kan Kommissionen bekræfte, at hans politiske aktiviteter var af ikke-voldelig natur, og har Kommissionen rettet henvendelse til myndighederne i Havana angående hans behandling?

Er Kommissionen endelig enig i, at de fortsatte beretninger om, at indsatte nægtes adgang til ordentlig lægehjælp, herunder til tider livsnødvendig behandling, udgør den mest alvorlige form for krænkelse af menneskerettighederne i Cuba i dag? Hvis det er tilfældet, har Kommissionen da givet udtryk for den betydning, som mange i EU — på tværs af politiske holdninger — tillægger behovet for at overholde indsattes grundlæggende rettigheder? Har Kommissionen givet udtryk for, at forbedringer i forholdet til Cuba, herunder landets omfattelse af Cotonou-aftalen, afhænger af en større respekt for menneskerettighederne — og især af behandlingen af indsatte?

Samlet svar

afgivet på Kommissionens vegne af Poul Nielson

på skriftlige forespørgsler E-1295/03, E-1311/03 og E-1347/03

(15. maj 2003)

Menneskerettighedssituationen i Cuba er fortsat en kilde til stor bekymring for EU, og Kommissionen følger spørgsmålet nøje.

Kommissionen har gentagne gange henledt de cubanske myndigheders opmærksomhed på menneskerettighedssituationen i almindelighed og problemerne med vilkårlige tilbageholdelser, intimidering af politiske modstandere og fængslinger af politiske årsager i særdeleshed.

Kommissionen følger nøje sagen om de nylige tilbageholdelser og domfældelser, der har ramt 75 dissidenter og uafhængige journalister i Cuba, herunder dr. Oscar Elias Biscet González, Raul Rivero, Marta Beatriz Roque, Hector Palácios og Oscar Espinosa Chepe, specielt gennem Kommissionens delegation i Havana.

Denne seneste udvikling markerer en yderligere forværring af menneskerettighedssituationen i landet, som ikke kan undgå at få alvorlige følger for EU's forhold til Cuba.

Kommissionen har sammen med medlemsstaterne i stærke vendinger fordømt disse arrestationer i en erklæring, der blev offentliggjort den 26. marts 2003, og som blev fuldt op af en EU-demarche i Havana, som indtrængende henstillede til de cubanske myndigheder at løslade fangerne øjeblikkeligt. Der er desuden i de sidste dage blevet rettet forskellige bilaterale demarcher til de cubanske ambassadører i de europæiske hovedstæder.

En anden EU-erklæring, der blev offentliggjort den 14. april 2003, fordømte igen de omfattende arrestationer af dissidenter, de uretfærdige retssager og de vilkårlige og urimelige domme, der var blevet afsagt. Erklæringen henstiller også til øjeblikkelig løsladelse af alle politiske fanger. Meddelelsen vil blive fulgt op af en ny EU-demarche i Havana.

Ved disse aktioner er de cubanske myndigheder blevet gjort opmærksom på, at EU finder tilbageholdelse af politiske årsager uacceptabelt og indtrængende opfordrer Cuba til at løslade personer, der er fængslet på grund af deres overbevisning eller politiske aktiviteter. I denne kontekst vil EU afgjort henlede de cubanske myndigheders opmærksomhed på sagerne vedrørende dr. Oscar Elias Biscet González, Raul Rivero, Marta Beatriz Roque, Hector Palácios og Oscar Espinosa Chepe og vil nøje følge dette spørgsmål og lægge vedvarende politisk pres på de cubanske myndigheder.